Bertel Haarder (V), 2003-02-28:
Og det skyldes to forhold.
Med hensyn til Nordirak, som jo ikke er kontrolleret af Saddam Hussein, har det ikke været muligt at opnå de nødvendige aftaler med tredjelande, bl.a. Tyrkiet,
for at kunne gennemføre tvangsmæssige udsendelser.
Med hensyn til Sydirak, altså den myndighedskontrollerede del af Irak, har det været en betingelse for hjemsendelse, at danske myndigheder ikke må rette henvendelse til irakiske myndigheder, og at danske myndigheder ikke må ledsage de afviste irakere ind i Irak. Disse to betingelser har i praksis udelukket tvangsmæssig udsendelse.
Noget andet er, at der i de senere år har været nogle få frivillige udsendelser til Nordirak.
Så længe den politiske situation i Irak er uafklaret, vil det ikke blive forsøgt at etablere muligheder for tvangsmæssig hjemsendelse.
Der er altså ingen afviste asylansøgere, som af danske myndigheder vil blive tvunget til at rejse tilbage til Irak, så længe situationen er uændret.
Så kan man spørge: Skal irakiske asylansøgere så have asyl i Danmark?
Ja, det skal de, hvis de opfylder betingelserne om at være individuelt og konkret forfulgt.
Asylsystemet har til formål at give beskyttelse til personer på flugt, som er individuelt forfulgt.
Vi kan ikke ved hjælp af asylsystemet yde beskyttelse til en hel befolkning, fordi den er truet af krig. Skal vi så stille irakernes asylsager i bero?
Udlændingemyndighederne overvejer løbende, om der er grundlag for at standse behandlingen af irakernes asylsager.
Indtil videre har vi ikke truffet en sådan beslutning.
Det er der to grunde til.
En del af de irakiske asylansøgere får rent faktisk asyl, fordi de som desertører har risiko for individuel forfølgelse.
En generel standsning af asylsagsbehandlingen ville jo betyde, at de, der er berettiget til asyl, måtte vente på en afklaring af deres sag.
For det andet vil jeg nævne, at der ikke sker nogen tvangsmæssig hjemsendelse af afviste asylansøgere i den nuværende situation.
Beslutningsforslaget går jo ikke kun ud på at standse hjemsendelserne.
Det rummer også andre og mere vidtgående aspekter.
Det kan regeringen ikke støtte.
Irakere, der får afslag på asyl, skal ikke tvinges hjem, så længe situationen er uafklaret i Irak, men de skal på den anden side ikke stilles bedre end asylansøgere fra andre lande.
Hvis asylsystemet skal have mening, må det få konsekvenser, at en ansøger har fået afslag på asyl. Udgangspunktet er, at sådan en ansøger skal vende hjem.
Det forhold, at vi i særlige tilfælde ikke ønsker at tvinge nogen hjem til en vanskelig situation, betyder ikke, at vi af den grund skal rokke ved hele asylsystemets troværdighed ved at tildele alternative opholdsgrundlag.
Regeringen kan altså ikke støtte beslutningsforslaget.
For at konkludere: Hr. Ole Sohn har intet som helst belæg for i medierne at påstå, at irakere sendes hjem til den visse død.
Jeg vil bede ham om her fra talerstolen at trække den udtalelse tilbage.
Den er meningsløs, grundløs og vidner om, at han ikke ved, hvad der foregår, og hvad der er gængs praksis.
Det skyldes måske, at han ikke var i udvalget, dengang jeg redegjorde for det.
Det er så også i orden, når bare han nu trækker den udtalelse tilbage.